Budyšin (CS/SN). W Budyskej měšćanskej štwórći Strowotna studnja su dźěłowu skupinu hrajkanišća wutworili, kotrejž tuchwilu sydom čłonow přisłuša. Wjetši dźěl z nich ma dźěći. Tohodla je jim wutrobna naležnosć, zo móža holcy a hólcy na čistych hrajkanišćach přebywać. Minjenu njedźelu namołwjachu woni tuž k akciji, zo bychu najprjedy raz na wulkim dyrdomdejskim hrajkanišću na Einsteinowej njerjad rumowali. Čłonam dźěłoweje skupiny so hišće raz telko wobydlerjow přidruži. Do wotpadkowych titow zběrachu hłownje zbytki cigaretow a črjopy. Aktiwistam je njezrozumliwe, zo ludźo runje na hrajkanišćach swój njerjad ležo wostajeja. Za to dźě je dosć papjernikow. Čłonojo dźěłoweje skupiny běchu tykanc napjekli a za horcy lětni dźeń chłódne napoje přihotowali, za dźěći wosebity hrajkanski kašćik.
szl_Latn